《捣衣曲（一作送衣曲）》
唐代·王建

月明中庭捣衣石，掩帷下堂来捣帛。妇姑相对神力生，

双揎白腕调杵声。高楼敲玉节会成，家家不睡皆起听。

秋天丁丁复冻冻，玉钗低昂衣带动。夜深月落冷如刀，

湿著一双纤手痛。回编易裂看生熟，鸳鸯纹成水波曲。

重烧熨斗帖两头，与郎裁作迎寒裘。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。